આપણે અત્યાર સુધીમાં જેટલી જાસૂસી કથાઓ જોઈ-વાંચી હશે એમાં એક વાત લ.સા.અ. (લઘુતમ સામાન્ય અવયવ)ની જેમ કૉમન હોય છે કે જાસૂસ પોતે અત્યંત તેજ દિમાગ ધરાવતો સ્માર્ટ માણસ હોય છે, પરંતુ આ ‘બૉબી જાસૂસ’ ડફોળની કૅટેગરીમાં આવે એટલી હદે ડબ્બુ છે. એક તો તેની પ્રેરણા સોની ટીવી પર આવતી ‘સીઆઇડી’ સિરિયલ છે. જાસૂસે અત્યંત લાઉડ થઈને પોતાનું નામ બોલ-બોલ ન કરવાનું હોય, જ્યારે આ બૉબી તો આખી ફિલ્મમાં જાણે ‘જાસૂસ... જાસૂસ’ શબ્દની માળા જપતી હોય એ રીતે પોતાની ઓળખ છતી કરતી રહે છે. તે કેટલી ઠોઠ જાસૂસ છે એની એટલા મુદ્દે ખબર પડી જાય છે કે છૂપી રીતે ફોટો પાડતી વખતે તે શટરનો સાઉન્ડ ઑન રાખે છે, ફોટોગ્રાફ જેવા અગત્યના સબૂતને અત્યંત બેદરકારીથી રાખે છે અને ખોઈ પણ નાખે છે. એક તરફ જાતભાતના વેશપલટા કરવામાં માહેર હોય અને જ્યારે કોઈ ફાઇવસ્ટાર હોટેલમાં ખાંખાખોળા કરવા જાય ત્યારે બે વાક્ય પણ બોલી શકે નહીં અને ઉપરથી ઘ્ઘ્વ્સ્ કૅમેરાની હાજરી ભૂલી જઈને બિન્દાસ ખુલ્લા ચહેરે ફર્યા કરે છે. વાતના અંકોડા મેળવવા માટે તે પોતાના આખા પરિવારની જાન જોડીને ફર્યા કરે છે અથવા તો કોઈકની બાઇકની પાછળ ઊંધી બેસીને બબૂચકની જેમ બાઇનોક્યુલરમાંથી ઝાંકતી રહે છે એટલું જ નહીં, કટોકટીની સ્થિતિમાં તે પોતાની મેળે પહોંચી પણ વળતી નથી. ઇન શૉર્ટ, એક સ્માર્ટ જાસૂસમાં હોય એવું એક પણ લક્ષણ તેનામાં નથી.